Drie dood in Lanseria-botsingFoto: ER24 Drie mense is Dinsdagmiddag dood en nog een het kritieke beserings opgedoen in ŉ trompopbotsing op die R512 in Renosterspruit, naby Lanseria. Werner Vermaak, woordvoerder van ER24, het gesê die vyf insittendes van een van die motors was in die wrak vasgekeer. “Paramedici en brandbestryders van die Lanseria-brandweer moes die vasgekeerdes met meganiese toerusting uit die wrak verwyder.” Volgens Vermaak het drie van die mense reeds aan hul beserings beswyk en is op die toneel dood verklaar. Een van die ander insittendes is kritiek beseer en is per helikopter na ŉ nabygeleë hospitaal geneem vir dringende mediese sorg. Die vyfde insittende het matige beserings opgedoen is na ŉ nabygeleë hospitaal geneem. ŉ Veiligheidswag wat die ander voertuig bestuur het, het matige beserings opgedoen en is op die toneel behandel voordat hy ook na ŉ nabygeleë hospitaal geneem is vir verdere behandeling. Hy was alleen in die voertuig ten tyde van die botsing. Die presiese oorsaak van die ongeluk word ondersoek.